R5dwMg/zh-wiki-yue-long huggingface dataset:
而各地相繼逐步加碼，喺唔同場地、住地度開搞出入管制。浙江溫州喺2月頭，確診個案達到咗265例，成為中國大陸度第二大疫情淪陷區，溫州市政府宣布由2月2號零點開始封城，將9百幾萬溫州市民同外界隔開。同時頒令嚴控居民活動，限令每戶得一人可以隔兩日落街一次去搵生活物資。
烏魯木齊疫情數據喺9月初「清零」，但到咗10月24號喀什地區又再封城。唔少網民喺社交平台話喀什機場啲航班全面停飛咗。有當地網民仲話自己居住嘅小區都封埋。喀什地區疫情防控指揮部回覆明報嘅查詢時，確認咗封城嘅消息，話喀什經已全境封城，飛機停飛，「出不去也進不來」。
物資主要分發徑咗政府組織系統，好易各級層層分刮、俾有政府關係嘅人士，唔少前線醫護話，經紅十字會手配發落嚟嘅醫護用品，整體質量仲唔及民間自發配送嘅同類物資，民間送到去俾醫院醫護用嘅一啲N95口罩，最後俾啲行政官員攞走埋。
有武漢紅十字會嘅職員喺回應物資調配爭議嗰時話，係由衛健委同防控指揮部，決定紅十字會收到嘅啲物資點樣去發放同分配，紅十字會冇權作決定。 截至1月28號，武漢紅十字會共收到咗社會捐款4個億，而有3.4億善款未曾發放過。
工信部喺1月29號召開嘅會議度，向15間醫用防護服生產企業派出咗駐企特派員，監督物資嘅統一調撥。會議仲要求咗各地唔可以用任何名義截留、調用中央統一調撥嘅重點「應急防控物資」。國務院總理李克強2月2號主持召開嘅中央防疫工作領導小組會議，要求咗國家衛健委快啲去搞好個重點醫療防控物資嘅分類使用標準，要求所有嘅緊缺物資要實行國家統一嘅調度，又叫湖北地方當局要管理好啲醫療防控物資嘅配置同使用。
人稱係「吹哨人」嘅醫生李文亮，早喺官方正式承認疫情前，就喺微信群度發布過疫情嘅警告信息，但係即時就被武漢嘅公安機關拉咗去訓誡，而後尾喺前線又好快就染疫而過身。李文亮嘅離開喺微博引發咗網民集體對言論自由嘅呼吁，但呼聲係好快就俾刪嗮。
武漢本土作家方方，透過親身經歷，撰寫咗武漢封城嘅日記，受到咗五毛水軍嘅集中攻擊。撐過方方嘅多位學者，就遭到咗反方人士嘅舉報，抄出埋佢哋過往有過嘅啲異見，陸續被所屬嘅湖北大學、海南大學、哈爾濱師範大學等宣佈調查。
」 據指2019年12月尾武漢傳出肺炎後，國家疾控中心隨即就介入了解咗，而中心喺2020年1月初中央政治局常委會召開前，就將有關嘅報告上呈埋中央，向國家衛健委等中央部門及中央領導通報預警，建議即刻喺公共場所採取緊急防控措施。
而後尾發出嘅中共中央總書記習近平喺2月3號中共中央政治局常委會嘅講稿，習近平喺1月7號主持召開嘅中央政治局常委會會議度，就經已對疫情嘅防控工作提出過要求。根據新華社嗰日披露嘅新聞稿，當日嘅會議係聽取中央嘅幾個最高機關單位嘅全黨組工作匯報，全篇消息度，未見有同防疫工作相關嘅嘢，亦未有過向公眾明示疫情嘅實際形勢之類。
而到咗1月20號習近平先至批示，要求重視疫情同全力做好防控工作。外交部2月3號嘅首場在線記招度，發言人華春瑩話係由1月3號開始，就有成30次向美國政府通報咗「疫情資訊同防控措施」，大陸同美國嘅疾控中心就疫情啲情況進行過多次嘅溝通。
1月20號，國務院總理李克強對新型冠狀病毒肺炎事件作出批示，要求各相關部門同地方要以對人民群眾健康高度負責嘅態度，堅決防止疫情擴散蔓延。中共中央總書記習近平亦作出指示，要求加強輿論引導，加強有關政策措施宣傳解讀工作，堅決維護社會大局穩定，確保人民群眾度過一個安定祥和嘅新春佳節。
1月25號，中共中央總書記習近平主持召開中共中央政治局常委會會議，專門聽取中共中央政治局委員、國務院副總理孫春蘭關於疫情防控工作嘅彙報，研究部署疫情防控工作。會議決定成立中央應對新型冠狀病毒感染肺炎疫情工作領導小組，由李克強、王滬寧做正副組長，向湖北等疫情嚴重地區派出指導組，全面加強防控一線工作。
而喺同日微信安全中心發佈咗《關於新型冠狀病毒肺炎相關謠言專項治理的公告》，繼續阻嚇、封殺有關嘅資訊轉發。另網傳網信辦嘅通知，指由1月26號開始，所有社交群組唔可以轉發任何冇官方證實嘅疫情資訊，網監部門可以提取到有呢啲發佈資訊嘅，造成「惡劣影響」嘅都會收押。
1月26號，李克強主持召開中央應對新型冠狀病毒感染肺炎疫情工作領導小組第一次會議，會議指會優先保障湖北同武漢防控急需嘅醫護力量同防護服、口罩等物資，確保居民生活必需品供應。仲會加強疫情監測，嚴格隔離確診患者，對疑似病例同密切接觸者會按醫學要求隔離同檢查。
1月27號，國務院總理、應對肺炎疫情工作領導小組組長李克強親自前往湖北省武漢市，考察指導新型冠狀病毒肺炎嘅防控工作。1月28號，最高人民法院嘅官方微博度發文，題係「怎樣看待《武漢處理8名發佈不實資訊者》　最高法發文」，指「應該理解法律對個體的適度寬容態度…事實證明，儘管新型肺炎並不是SARS，但是資訊發佈者發佈的內容，並非完全捏造」，相惜同最初嘅八個訊息發佈人正名。
武漢喺一月嘅時候官方組織過大規模嘅病毒測試，成個過程亦相信牽涉咗貪腐問題，導致到中國當局錯失喺初期就遏止疫情擴散嘅機會。美聯社喺2020年12月3號發表咗調查報導，指早期大規模檢測度普遍出現過測試失誤，大部分係由中國最高疾病控制機構嘅秘密同裙帶關係而造成嘅，話成個測試體系係阻礙咗科學工作者同政府對病毒傳播速度嘅判斷。
報導指出咗上海三間同政府部門有裙帶關係嘅生物科技公司，喺年初合共俾咗中國疾病預防控制中心300萬人仔，成功換取咗官方認可渠哋生產嘅病毒測試試劑，而報導指出呢啲試劑嘅檢測時間長、準確率低。而中國國家衛生健康委員會同埋中國疾控中心，仲試圖阻止其他科學家同組織用自行研發嘅工具執行病毒篩檢，仲要唔畀當地檢測機構自己用第啲嘅病毒檢測試劑。
喺廣州番禺，有唔少港人居住嘅祈福新邨，截至2月8號有九人確診，其中繽紛匯三人、祈福名都五人、活力花園一人。祈福有超過20萬嘅住戶，大部分都唔係常住居民，防疫難度有啲大。區入邊就派出咗大型霧炮車同灑水車，去消毒、清潔街道。
而喺廣州河南嘅琶洲保利天悅屋苑度，有一戶屋企係由湖北返嚟，未有申報旅遊記錄同疑似病症，同棟樓宇唔同樓層嘅兩個相同座向嘅單位住客，後邊先後確診咗有新肺炎，社區人員同物管等上去排查，先至揭發咗呢戶屋企有隱瞞。
而當差人過去嗰陣，男戶主阿媽走咗佬，兩日後先至搵到返嚟。海珠嘅公安分局開始咗對男戶主立案同偵查。廣州嘅疾控中心派員對成個大廈進行咗消毒，同時安排咗其他啲住戶接受咗測試，暫未見有新病例。到2月11號晚黑，啲住客被當局要求集中轉去隔離嘅江悅酒店度自己隔離，有人反應激動，認為「酒店隔離唔一定比留喺大樓更為安全」。
香港先後有過兩單人傳狗嘅確診案例。其中嘅全球首單人傳狗個案係香港漁護署喺3月4號報告，係馬主周巧兒飼養嘅松鼠狗，當其時唔見有病徵。呢隻狗仔喺隔離檢疫呈陰性後，喺14號送返去狗主嘅屋企，後喺16號離世。
由於狗主人唔肯同狗仔驗屍，所以未知確切嘅死因。漁護署3月18號喺薄扶林接收嘅兩隻由確診者養嘅狗仔，其中一隻德國狼狗檢測到有帶病毒，成為咗第二單個案，同樣係唔見有病徵。兩隻狗仔都送咗去港珠澳大橋口岸嘅動物居留所隔離檢疫。
而3月28號歐洲嘅比利時，報告咗首單人傳貓嘅確診個案，由列日省嘅獸醫學院研究人員發現同通報。據信係被主人傳染嘅寵物貓，喺一個禮拜後出現過腹瀉、嘔吐、呼吸急促等病癥，研究人員喺貓嘅糞便度測到咗病毒。當局強烈建議同寵物一齊，要避免密切接觸、處理任何動物之後都要洗手、唔好被動物舐面等，以免病毒傳染咗動物，或令動物帶埋病毒。
到11月頭，丹麥總理弗雷德里克森喺疫情記招話，丹麥度多個水貂養殖場度有水貂感染咗病毒嘅個案，而且啲確診水貂攜帶嘅病毒仲變異埋，境內亦經有12人受傳染而感染咗相同嘅病毒。據消息就近幾個月嘅時間，喺丹麥北部日德蘭地區同歐洲其他地區嘅水貂養殖場度爆發咗疫情。
據話由於變異病毒可能唔會同一般病毒咁受抗體抑制，因此即將推出嘅疫苗會失去效用。而當局針對「突變病毒」尚未有完整確實嘅研究，丹麥政府擔憂人畜共通而再有大規模傳播，而計劃撲殺全國養殖場接近1500萬到1700萬隻水貂。
丹麥警察總長索吉爾德·福德話，呢個會係一個「非常大嘅工程」。據《紐約時報》報道，由於丹麥尚未公布有關變異毒株嘅細節，丹麥之外嘅研究者都唔了解具體啲情況。愛荷華大學微生物學家斯坦利·帕爾曼就話，由於唔夠多資訊，佢冇法評估丹麥嘅行動。
世界衛生組織駐中國大陸嘅代表高力，喺4月30號英國天空新聞嘅訪問度透露，世衛向中國大陸嘅衛生部門同其他單位，多次要求咗參與病毒源頭嘅調查工作，但係都遭到咗北京當局嘅拒絕。據高力表示，根據返既有嘅證據，世衛認為病毒嘅源頭就喺武漢，而且係來自自然，並唔係人工產生。
澳洲《星期六電訊報》喺5月1號公開咗一份由五眼聯盟撰寫，對武漢肺炎疫情嘅研究檔案。呢個由美國、加拿大、英國、澳洲同紐西蘭嘅情報同盟所編制嘅15頁紙檔案，指北京當局係蓄意隱瞞疫情，仲專登銷毀有關病毒源頭嘅證據，導致咗全球數萬人因疫情而死。
美國霍士新聞就引述話，美國嘅情報部門人員認為中國大陸當局，遲報咗病毒人傳人嘅時間、得悉病毒係新類型病毒嘅時間，仲有隱瞞疫情擴散，呢啲觀點同情報同盟個檔案嘅睇法係一致嘅。而據高級情報界消息人士表示，美國嘅十七個情報機構當中，有7成至7成半左右嘅部門，相信病毒係源自中國大陸嘅實驗室，剩低啲部門就因冇確鑿證據而未有落定論。
據路透社攞到嘅文件，顯示澳洲政府正聯同歐盟，推動一個獨立調查病毒源頭兼大流行疫情嘅決議草案，喺世界衛生大會度獲得咗一百十六個國家代表嘅支持，接近咗通過門檻。據報草案嘅共同提案國，包括咗印度、日本、韓國、俄羅斯、印尼、馬來西亞、沙特阿拉伯、英國、加拿大，重有非洲四十七個成員國。
歐盟委員會喺6月10號發表咗報告，點名中華人民共和國、俄羅斯等國，喺疫情期間散播虛假兼誤導嘅資訊，喺歐盟、其周邊地區仲有全球開展咗有針對嘅影響行動同虛假資訊活動，尋求破壞民主嘅討論、加劇社會嘅兩極分化，進而提升自己嘅形象。
2020年2月26號，公益機構長沙富能發布咗《公益機構義務協助新肺感染逝者家庭索賠公告》，為疫情受害者提出咗索償問題。呼籲得到咗律師界、尤其係一啲公益人權律師嘅支持響應。經過咗一輪討論同狀師嘅陸續嘅加入，「新冠肺炎索賠法律顧問團」就成立咗。
顧問團律師認為，疫情逝者家庭嘅慘重損失，理應得到扶助同償還，索償行動係對佢哋嘅一個交代，非常有意義。而請求援助嘅武漢受害人唔係好多，因為中國大陸嘅啲司法局出埋一揸「規定」，包括要求啲當事人唔可以同律師傾疫情嘅索償事務。
喺3月13號，伯曼法律集團嘅狀師摩爾，代表美國佛羅里達州嘅羅根·埃爾特斯等4位當地居民，同埋另一間愛體育訓練中心，入禀邁阿密聯邦法院提起集體訴訟，向中華人民共和國嘅中央政府、衛生部、民政部、應急管理部、湖北省政府同武漢市政府提出民事索償。
而喺3月16號，印度嘅維權人士歐吉哈，就入禀咗比哈省地方法院，控告中國國家主席習近平同中國駐印度大使孫衛東，指控兩人係陰謀策劃傳播武漢肺炎病毒，透過疫情消滅人類。案件將由分區地方法院，喺3月24號進一步審訊。
原初爆發地武漢度，光靚律師事務所創所主任梁旭光就喺3月20號，以「武漢市民」身份入禀武漢市中級人民法院，提訴美國聯邦政府、美國疾病控制與預防中心、美國國防部仲有美國軍事體育理事會。訴狀指「美軍把病毒帶到了武漢」，而早喺13號中國外交部發言人趙立堅，就喺社交媒體度公開扣過同樣嘅罪名。
喺4月頭，國際法學家委員會，同埋印度律師協會，向聯合國人權理事會提出咗申訴，認為中國大陸當局隱瞞疫情、導致全球大流行嘅行為，違反咗《國際衞生條例》、《國際人權和嚴重違反國際人道主義法和世界人權宣言》條款嘅規定，追討20萬億美金嘅賠償。
義大利「共和報」喺5月頭報導，意大利嘅倫巴第大區區長證實，大區嘅地區委員會已提案採取法律行動，向中國大陸駐意大利嘅使館求償，金額達到200億歐羅。區長認為呢個係值得研究嘅，話因為必須俾世人了解，若一個國家發生如此嚴重嘅疫情，仲向外界隱匿，係非常錯誤嘅態度。
喺5月25號，歐盟外交及安全政策高級別代表博雷利，同一班德國使節會面陣話，呢次大流行會係世界權力中心由西方移向東方嘅轉折點，美國主導嘅體制會結束，而跟著就係「亞洲時代」嘅登場。博雷利話歐盟「揀邊企」嘅壓力增加咁，佢認為歐盟應遵循返本身嘅利益同價值觀，避免俾人利用成為「工具」。
喺7月中，日本政府內閣通過咗年度《防衛白皮書》，指責北京當局喺疫情期間推進南海嘅領土主張，持續單方面改變東海、南海現狀嘅行為，迫使正在應對疫情嘅國家分散咗注意力而作出回應。防衛相河野太郎喺內閣會議報告《白皮書》陣，仲質疑咗北京就疫情發布虛假信息，例如喺網路聲稱病毒係由美國軍方帶到中國，又聲稱可以透過中藥治療啲病毒。
跨政府組織「國際民主及選舉協助研究所」喺12月9號發表咗研究報告，認為全球有超過6成國家採取嘅武漢肺炎防疫措施，對民主或人權構成咗威脅，話喺至少一個關系到民主自由嘅領域度'實施咗非法嘅、唔成比例嘅、無限期或唔必要嘅限制措施'。
研究顯示俾廣泛承認嘅民主國家有43%上榜，而專制國家嘅上榜率就高達90%。研究中係民主國家印度名列榜首，喺調查嘅22個領域度就有9個係'令人擔憂'，包括咗行動自由、言論自由同新聞自由。阿爾及利亞同孟加拉係並列第二，有8個指標'令人擔憂'。
而中國、埃及、馬來西亞同古巴係緊隨其後，各佔7個指標。報告亦讚揚咗11個國家或地區施行嘅措施係兼顧到防疫尊重民主原則，包括咗台灣、冰島、芬蘭、紐西蘭、挪威、南韓、烏拉圭、賽普勒斯、日本、塞內加爾同獅子山共和國。
《時光音樂會》第二季，係中國大陸湖南衛視推出嘅音樂綜藝節目。節目邀請田震、孫悅、梁詠琪、阿杜、周深、胡夏作為常駐嘉賓，擔任「時光音樂人」，並邀請鄧紫棋、張棟樑等飛行嘉賓擔任時光好友。呢季節目繼續由荒井十一擔任音樂總監。
廣東奧林匹克體育場嘅設計入面係第一次打破咗中國內地起嘅傳統圓形嘅體育場設計觀念，而佢嘅設計係用咗飄帶造型。喺體育場嘅蓋頂分開咗東、西兩片嚿重1.1kt嘅屋架，彎曲噉坐喺21座塔柱度，話住喺呢度辦21世紀入面，第一次全國嘅體育盛會。
劉諾生係香港作曲家，喺加拿大出世同長大，喺任職牧師嘅老豆影響下，令佢接觸到宗教，之後參加一啲跨國教會，喺1984年到香港定居。佢喺香港同其他3位意同道合嘅年輕人Daryl Ching、Jerry Marshall同Jym Kay組成Citybeat樂隊，出咗3張大碟，其中絕大多數歌曲係佢或其他成員嘅作品。
由佢作曲、陳明恩主唱嘅《異種》喺過「新城勁爆兒歌頒獎禮2012」攞咗「新城勁爆兒歌」獎由佢作曲、陳明恩主唱嘅《我的歸屬》攞過「新城勁爆兒歌頒獎禮2013」攞咗「新城勁爆兒歌」獎由佢作曲、陳明恩主唱嘅《Buy Buy》攞過「新城勁爆勵志兒歌頒獎禮2013」攞咗「新城勁爆勵志歌曲」獎。
呢次係范曉萱同福茂唱片合作嘅最後一張專輯，並由范曉萱同其他音樂人做製作人，曲風除咗有流行元素，仲混合埋搖滾、爵士等元素，封面仲以大量嘅視覺藝術完全顛覆范曉萱出道時嘅形象，專輯風格前衛，雖然都因此做咗范曉萱專輯銷售量最差嘅一張，但喺2000年第11屆金曲獎攞到最佳國語專輯獎同最佳音樂錄影帶獎。
黃家駒係香港搖滾樂隊Beyond嘅主音同埋結他手，亦係樂隊低音結他手黃家強嘅二哥。中五畢業之後，曾經做過辦公室助理、五金行業、冷氣行業、水電工程行業、電視台佈景員等等，甚至入過樂隊鼓手葉世榮做嗰間公司度做保險經紀。
黃家駒讀初中嗰陣因為朋友嘅影響鍾意咗西歐流行音樂，15 歲嗰陣重係屋企附近後巷搵到支壞嘅結他，原本諗住畀個識玩結他嘅朋友，但嗰位朋友話支結他太殘唔要，結果黃家駒拎返屋企自己整，令佢同呢種樂器結下不解之緣。
1980年代初，黃家駒由琴行老闆介紹識咗葉世榮，發覺大家咁啱都鍾意一樣嘅音樂，於是同埋兩個朋友鄧煒謙，重有李榮潮一起夾樂隊，呢個就係 Beyond 嘅雛型。1983年 Beyond 正式組成，經過幾次成員變動，期間低音結他手黃家強，同埋主音結他手黃貫中先後加入，開咗「永遠等待音樂會」同埋出咗盒帶《再見理想》之後，終於有經理人睇得起佢哋而入咗樂壇。
1993年6月24號凌晨大概1點15分，樂隊喺日本東京富士電視台錄影遊戲節目《Utchan Nanchan嘅想做乜嘢就做乜嘢》嗰陣出意外，黃家駒被台上嘅水漬跣倒，喺大約3米高嘅台跌咗落地，左邊額頭首先落地，重傷暈咗，入咗醫院6日之後響當地時間下晝4點15分過身。
7月2號晚，遺體運返香港。4號下晝喺香港殯儀館設靈，同日夜晚，商業電台搞咗個悼念音樂會，全場坐滿2,600人，好多人都泣不成聲。5號中午大殮，當靈車駛出殯儀館時，街道兩邊幾千個歌迷衝出馬路，圍住架靈車，要差人維持秩序分隔，之後佢嘅靈柩喺大概500個歌迷目送下，葬咗喺將軍澳華人永遠墳場，另外九龍塘省善真堂都安咗佢個靈位，直到而家仍然成日有歌迷過去拜佢。
Beyond 其他成員都繼承咗佢嘅遺志，用樂隊嘅名出咗好多隻碟，直到2005年先至正式宣佈解散。黃家駒對香港樂壇嘅貢獻已經得到大眾嘅認同，香港郵政喺2005年11月8號出嘅「香港流行歌星」郵品系列裏面，黃家駒係其中一個獲致敬出郵票嘅歌手。
Alicia Keys，係美國創作歌手、唱片製作人、慈善家同演員。佢第一張專輯《極微之歌》以全球賣出12,000,000張嘅成績攞到商業上巨大成功。佢攞過超過15次格林美獎，唱片總銷量超過30,000,000張。
白賴仁·哈勞德·梅，係英國一位結他手同埋天體物理學家，英格蘭倫敦人。佢身為皇后樂隊結他手而出名，佢最成日用枝電結他係佢自己喺屋企同老竇一齊整出嚟嘅Red Special。皇后樂隊嘅《We Will Rock You》、《表演必須繼續》、《I Want It All》等正係出自佢嘅手筆。
佢同費迪墨格利、羅渣泰勒一齊創立皇后樂隊，再之前大學時曾經同羅渣泰勒一齊組成過微笑樂隊。喺1991年費迪墨格利死咗之後，皇后樂隊暫停咗一段時間，期間低音結他手John Deacon退休。而家佢羅渣泰勒繼續以皇后樂隊嘅名義，聯同歌手亞當藍伯活動。
《We Are the Champions》，粵文直譯做我哋係冠軍，係皇后樂隊所唱，主唱Freddie Mercury作詞作曲，喺1977年10月7號推出著名專輯「News Of The World」中收錄，好多時喺世界盃同好多大型比賽都聽到。
呢個節目係統計商業二台過去一週20首最高播放率華語歌曲，然後播出。每週結果將會影響各歌手嘅成績，然後決定年尾嘅叱咤樂壇流行榜頒獎典禮內各個獎項邊個有，就因為播放率嘅透明度高，樂迷會因獎項嘅結果有差別而感到唔滿意。
因為老師呢句，倉木佢開始考慮做歌手。響升到初中之後，佢聽咗好多西方歌手嘅歌，例如瑪麗亞嘉兒同埋勞琳希爾，受到佢哋嘅影響，倉木佢最後決定做歌手。響呢個時候，佢識咗BEING創辦人長戶大幸。當長戶聽到倉木嘅樣本唱片之後，就建議倉木升高中之後出道，重叫佢學好英文。
之後，佢隨即發表兩首新歌，分別係《Stay by my side》同埋《Secret of my heart》，呢兩首歌嘅銷量都有100萬左右。而《Secret of my heart》重係倉木第一次同名偵探柯南系列合作。
讓愛與和平佔領中環，亦叫佔領中環、佔中，係香港大學法律學者戴耀廷教授計劃響2014年搞嘅活動，主題係爭取2017年香港可以落實真普選。呢場活動經已響2014年9月28號正式開波，初頭集中響添馬艦政府總部同金鐘一帶，隨住警方用武力鎮壓，令活動由嗰晚開始蔓延到香港其他地方，變成「遮打革命」。
8月31號，全國人民代表大會常務委員會宣佈香港政改框架，為特首提名加入好多限制，戴耀廷就決定會啟動佔領中環。9月中，佢哋申請10月1號中華人民共和國國慶嗰日由維園遊行到中環遮打道，再響遮打道集會，但康文署唔畀維園個場佢哋出發，所以惟有取消遊行，只申請遮打道集會，但警方一直都拖住未批。
9月22號開始，學聯帶頭搞罷課，一大班學生亦響添馬艦政府總部出面集會。26號晚，百幾個學生突破防線入咗政總東翼前地，到27號警方一度清場，重拉咗幾個核心人物，搞到越嚟越多人走去政府總部聲援。28號凌晨1點幾，戴耀廷見既然有好多人集會，就索性宣佈佔領中環行動正式開始。
第31屆金曲獎，由中華民國文化部影音產業局同國立傳統藝術中心主辦，前者主辦流行音樂類、後者就主辦傳統暨藝術音樂類。由於武漢肺炎大爆發影響，呢屆由6月底押後到10月3號。第31屆原住民女歌手阿爆憑住《kinakaian 母親的舌頭》入圍包含年度專輯、年度歌曲等8項獎項，係呢屆流行音樂類入圍大贏家。
傳統暨藝術音樂出版類入圍名單就以「NSO首席之聲 李宜錦－調和的靈感」入圍最佳演奏獎、最佳藝術音樂專輯等5個獎項最多。戲曲表演類就係客家大戲「雷思變」入圍最多獎項，包括喺最佳傳統表演藝術影音出版獎、最佳專輯製作人獎、最佳團體演出獎、最佳音樂設計獎、最佳個人表演新秀獎等5項大獎提名。
寶礦力水特，係一種流行喺日本嘅運動嘢飲，由日本大塚製藥研發。寶礦力水特同人體體液相近，可以好快補充人體嘅水份同電解質，通常喺運動之後飲，嚟補充隨住汗水流失嘅水份同電解質。除咗原產地日本之外，喺中國大陸、香港、臺灣、大韓民國、泰國、印尼同阿剌伯聯合酋長國都有代理發售。
鄧福如喺出道之前，因為翻唱咗一首由B.O.B同般奴馬斯合唱嘅英文歌《Nothin' on You》上載到YouTube畀人收睇而受到關注。2011年佢憑住首張大碟《原來如此!!》成功入圍第23屆金曲獎最佳新人獎。
黃山怡係香港唱歌組合糖兄妹個主音，個樣一直被人話似女歌手陳慧嫻，所以被人叫「翻版陳慧嫻」，佢係無綫電視合約藝員，拍過飲食節目，2014年演劇集《女人俱樂部》扮1980年代女學生梁金燕，被人話激似1980年代嘅陳慧嫻。
，係臺灣好出名嘅男歌手、演員同埋DJ，出身演藝世家。2010年出咗佢嘅第一隻個人專輯，2012年第一次拍偶像劇《粉愛粉愛你》，2016年再出新專輯《REAL》。2019年，佢出咗第一隻迷你專輯《What A Life》。
當時仲係臺灣偶像男團SpeXial成員嘅黃偉晉同嚟自星加坡、啱啱落腳臺灣嘅歌手邱鋒澤喺2017年一齊拍過一套臺灣嘅偶像劇《搖滾畢業生》。邱鋒澤之後搵黃偉晉合作創作男男對唱情歌《斷訊》，而畀網友湊做「斷訊CP」。
之後黃偉晉當兵嘅時候，邱鋒澤同臺灣歌手陳零九一齊上《娛樂百分百》嘅「凹嗚狼人殺」，再被組成「九澤CP」，並且合作《天黑請閉眼》同《天亮請睜眼》兩首狼人殺主題嘅情歌。黃偉晉退役後，同SpeXial嘅經紀公司合約期滿，再返去《娛樂百分百》，一集節目中笑邱鋒澤話「到底係邊個兵變我」而成為金句。
11月19號，四堅情推出第一首單曲《兵變》，係以黃偉晉喺《娛樂百分百》狼人殺單元嘅金句「到底是誰兵變我」為主題。《兵變》MV喺17日內達到100萬次收睇。四堅情話喺《兵變》600萬次收睇嘅時候會同婁峻碩合作。
佢哋喺2020年7月10號分別喺自己嘅IG同Facebook出post，將喺14號以「五堅情」名義推出單曲《All Day》。12號，喺邱鋒澤嘅YouTube channel宣佈「W0LF五堅情」正式成立。
2020年10月，五堅情成為Samsung新智能電話型號「Galaxy S20 Fan Edition」嘅代言人。10月16號，五堅情推出第二首單曲《#反正我好看》，MV同步喺邱鋒澤同Samsung嘅YouTube channel上架，並且用咗5日達到合計100萬次收睇。
2021年5月8號，喺陳零九同邱鋒澤嘅「九澤CP第四象限演唱會」上、五堅情嘅Facebook同YouTube同五個成員自己嘅Facebook同IG上面公佈將會喺2021年8月21號喺高雄巨蛋搞「W0LF五堅情《月面着陸》演唱會」，但係因為臺灣嘅武漢肺炎疫情所以喺6月7號宣佈延期。
防彈少年團喺2013年用單曲專輯《2 COOL 4 SKOOL》出道，而且喺2014年分別發行咗佢哋嘅第一張韓文和日文正規專輯《DARK &amp; WILD》同《WAKE UP》，第二張韓文正規專輯《WINGS》係佢哋喺韓國擁有嘅第一張銷量超過100萬張嘅專輯。
YOASOBI係2019年組成嘅日本雙人音樂組合，由VOCALOID作曲家Ayase、同埋創作歌手ikura組成。佢哋嘅特色係將喺日本索尼音樂娛樂所經營嘅小說同插畫網站「monogatary.com」入面嘅原作小說音樂化。
《Muse》係臺灣歌手蔡依林出嘅第12張錄音室專輯。2012年9月14號由華納音樂同天熹娛樂發行。呢隻碟將流行音樂同流行藝術結合，音樂風格橫跨主流音樂同獨立音樂，並同許哲珮、吳青峰、陳惠婷、林俊傑、蔡健雅等音樂人合作。
《渺小》係臺灣女子團體S.H.E成員田馥甄出嘅第三張個人專輯，喺2013年11月13號開始預購，11月29號正式發行。首波同名主打歌《渺小》係首華語流行樂壇少見嘅電氣民謠，首歌結尾加入咗波蘭女詩人辛波絲卡嘅「在一顆小星星底下」，並去冰島拍MV。
出咗一個禮拜，以四萬張嘅銷售量做咗2013年度唱片銷量台灣女歌手冠軍，總排名第四。專輯出咗唔夠半年，《渺小》專輯已經攞到三項「最佳專輯」、四項「最佳女歌手」獎。主打歌《渺小》喺Hit Fm年度百首單曲排第7。
呢隻碟獲得音樂人嘅廣泛好評，《彭博商業周刊》評價呢隻碟令世界知道華人舞曲嘅世界級水準，並稱蔡依林為「華人大舞曲家」。呢隻碟喺臺灣嘅銷量超過8.5萬張，仲獲得2014年臺灣年度唱片銷量第4名、臺灣年度女歌手唱片銷量第1名、入圍金曲獎十項，係金曲獎史上入圍獎項最多嘅三張專輯之一，並最終獲得最佳國語專輯獎同最佳演唱錄音專輯獎，小安憑住歌曲《唇語》獲得最佳單曲製作人獎。
1959年8月15號，電視台正式成立。初期台名之所以叫「廣州電視台」，係因為嗰時行政屬廣東人民廣播電台，內部人士叫廣東人民廣播電台電視部。同年9月30號，廣東台喺越秀山北邊搞咗電視塔嚟試播黑白電視，重直播咗1959年10月1號嘅中華人民共和國成立十周年大會慶典。
之前電視台一直用黑白電視，但到咗1972年，廣東台拍咗《石灣陶瓷綻新花》嘅電視紀錄片之後，打破咗電視台一直用黑白電視畫面嘅格局。經過幾年調試，電視台從1976年開始播彩色電視節目。而電視台第一部彩色電視車喺1977年9月25號正式投入使用。
1979年1月1號，本台改名做「廣東電視台」。嗰年春節同香港無線電視台喺廣州嘅烈士陵園辦兼直播《羊城賀歲萬家歡》春節文藝晚會。嗰時係中國內地電視第一次同香港嘅電視搞合作。同年4月初同香港《文匯報》、香港蔡和平廣告公司簽咗合約，開辦電視廣告業務，同時代理廣東台喺港澳地區嘅廣告業務。
1991年1月8號~18號，電視台正式搬入環市東路331號嘅電視大樓。同年2月14號晚黑嘅迎春晚會打破咗電視台凈用一個中心舞臺形式，甚至喺3月1日 同福建台、廈門台、亞洲電視一齊搞閩港粵廈門鬧元宵嘅大型文藝晚會節目。
1995年2月22號，廣東台正式喺上海搞駐地記者站，同年12月28號喺北京搞咗駐地記者站。1996年，衛星台正式開播。而《廣東電視週報》喺1999年1月6號喺梅州、茂名、惠州、陽江等九市發行地方版。而廣東台第一部大型數字化電視轉播車喺1999年1月8號啟用。
2004年9月1號，珠江頻道海外版喺美洲、歐洲、非洲、澳洲同東南亞正式開播。同年10月1號，衛星頻道正式喺香港落戶，11月1號開播移動頻道同成立廣東南方之星影視節目有限公司。而珠江頻道喺2005年5月16號喺港澳地區有得睇。
2018年參加唨中國藝能選秀《創造101》之後，即成為唨女團火箭少女101嘅成員，而且擔當唨主唱。2019年1月20號得泰國政府授「中泰文化交流大使」榮譽稱號。2019年11月登上唨東方衛視《我們的歌》節目，跟香港歌手黃凱芹組成拍檔，熟練運用粵語、官話、泰語合唱唨粵翻歌曲《晚秋》鬭原官話版《願你把心留》、粵翻西歌曲《傻女》鬭官話版《情人》、泰語歌曲《คู่กัด》鬭官話版《失戀陣綫聯盟》等等。
林海，係中國男主持人，寧波裔上海人。佢喺華東師範大學旅遊學系畢業。1994年入咗原上海東方廣播電台做音樂節目主持人，之後調入中國中央電視台主持《正大綜藝》節目。佢依家係上海廣播電視台東方衛視中心主持人。
2013年7月21號播嘅《中國夢之聲第一季》，主持人林海宣布學員劉思涵被淘汰嗰陣，佢喺台上講「這個規則證明了這個世界有一點喧囂」，然後當場怒掟耳機。之後節目組工作人員透露，嗰晚節目係現場直播，令做主持人嘅林海好大壓力，所以佢怒掟耳機。
馬伯騫，喺美國紐約出世，係華裔男歌手。佢參加過「水立方杯」海外華裔青少年中文歌曲大賽，攞到美國洛杉磯賽區30強。2017年參加騰訊視頻音樂節目《明日之子》比賽，攞咗亞軍。佢老豆係美國建築師協會會員兼設計總監馬清運，外公係中國女排教練員李安格。
1985年，佢出咗第一隻碟《滾熱的咖啡》而出道。1986年，佢參加第二屆全國青年歌手電視大獎賽並攞到專業組通俗唱法比賽第三名。1987年，喺南斯拉夫國際音樂節憑住《綠葉對根的情意》攞到演唱表演三等獎。
《奔跑吧兄弟》又叫跑男，係中國浙江衛視同韓國SBS電視台一齊搞嘅真人騷，原版係韓國《Running Man》。玩法係跑男成員同嗰集嘅嘉賓要去唔同地方做任務，贏嗰隊或者人就會有關於最後一個任務嘅貼士或郇嘢，最後喺某一笪地方做埋最後任務。
詹雯婷嘅阿爺響臺灣成立食品公司，屋企人都有份打理家族生意。佢響輔仁大學讀書嗰陣開始參加校內歌唱比賽，而且喺青韻獎歌唱比賽得到個人組第一名、重唱組第一名、創作組第一名，亦都係輔大廣告明日之星第一名，之後被音樂人陳建寧發掘，兩年之後獲邀組成F.
《阿密特》較以往曲風改採大膽嘅嘗試同突破，張惠妹本人亦主導專輯製作嘅概念，以搖滾風格為主軸，演唱方式唔同以前唱腔、技巧，並收錄台語同粵語歌曲。專輯入面歌曲廣泛涉及人格衝突、逝去的親情、性愛、女性意識同同性戀等社會議題，實驗性質強烈。
《蓋亞》源自希臘文嘅Gaia，意思係大地之母。喺呢個專輯入面，佢代入Gaia嘅身份，講咗佢對人類長年累月所做嘅破壞而憤怒嘅心情，亦因而創出同名嘅歌曲。由呢首歌作引子，樂迷能透過專輯入面嘅其他歌曲，細聽憶蓮為呢個世界所發出嘅感嘆。
林憶蓮喺2012年9月18號喺香港兆基創意書院多媒體劇場舉行「林憶蓮 MOOV Live 2012」音樂會，推出專輯前率先演繹《蓋亞》專輯嘅歌曲，完整版本收錄喺《蓋亞》Deluxe Version嘅DVD入面。
洪濤入廣電行業之前喺株洲市無線電二廠做過技術工人。憑住對音樂嘅熱愛，1991年進入湖南廣電系統工作，喺湖南人民廣播電台經濟頻道做節目主持人，先後參與主持過《迷你娛樂宮》、《金曲排行榜》、《越飛越高》、《友誼直播室》等節目。
1998年轉入電視行業，先後做過湖南生活頻道綜藝部製片人、新聞部主任。2000年調入湖南衛視工作，係王平團隊嘅核心人物，先後參與執導《音樂不斷》同《音樂不斷歌友會》。2004年以執行總導演嘅身份參與《超級女聲》嘅製作，主要負責節目創意同內容，並喺2005年開始連續兩年做《超級女聲》杭州唱區嘅總導演。
2005年，湖南衛視喺中國大陸省級電視媒體入面首創「跨年演唱會」品牌，洪濤喺2005年到2007年連續三年做跨年演唱會總導演，主打「互動+狂歡」嘅主題概念，並將衛視選秀誕生嘅天娛藝人資源運用到極致，攞到唔錯嘅收視同反響，隨即引嚟其他電視台嘅跟進。
喺競爭對手鬥投入、鬥明星，湖南衛視跨年引領地位受到威脅嘅情況下 ，洪濤喺2010年同2011年再次做跨年演唱會總導演，並將同競爭頻道之間嘅藝人陣容比拼轉移到創意同製作嘅比拼上，唔單大膽用咗龔琳娜等獨具藝術表現力嘅新人，重首次喺跨年直播入面用咗粒子成像、虛擬直播等技術，啟發業界跨年新嘅創作思路。
2012年上半年，湖南衛視遇到史上前所未有嘅收視低迷期。喺呢個背景下，洪濤臨危受命，帶領團隊策劃並製作出明星模仿類節目《百變大咖秀》。節目一經推出就攞到唔錯嘅社會反響，幫湖南電視注入咗一劑強心劑，並成為湖南衛視走出低迷、重振雄風嘅標誌性項目。
《我是歌手》第一季喺2013年首播後，攞到良好嘅收視同口碑，並喺成個華語地區引起極大迴響。從第二季開始，《我是歌手》單節目每年幫湖南衛視贏到十億級嘅廣告收入，投入產出堪稱業界奇蹟。透過《歌手》系列節目，湖南電視再次喺業界樹立起難以複製嘅新標杆。
2013年下半年，湖南衛視推出親子互動真人騷節目《爸爸去哪兒》，洪濤做呢個節目嘅內容監製。憑住個人人脈同《我是歌手》塑造嘅行業形象，洪濤同總導演謝滌葵成功確定同林志穎、田亮、郭濤等藝人嘅邀約。喺監製過程入面，洪濤毫無保留咁貢獻咗智慧同節目經驗，並跟住節目組一道深入取景地，各環節親力親為，同團隊默契配合，幫《爸爸去哪兒》嘅成功貢獻咗力量。
2015年，洪濤做湖南衛視綜藝節目《全員加速中》第一季嘅監製。2016年4月，做芒果TV《2016超級女聲》百強誕生賽嘅評委。同年5月，做《2016超級女聲》百強分班賽嘅評委同《2016女聲學院》嘅「院長」。
HBS旗下有好多嘅影視同埋綜藝製作公司同藝人經紀公司，經營住大批藝人同主持人同埋幕後製作團隊。中心都喺長沙金鷹影視文化城，部分傳媒機構喺其他城市亦會有下屬分部。而廣電旗下投資建設嘅景點亦會係湖南廣播電視台嘅影視拍攝基地。
2016年5月31號，前湖南廣播電視台黨委委員、副台長、湖南交通頻道創始人羅毅，因涉嫌大量貪腐等嚴重違紀被湖南省紀委調查並被檢方捉咗。被告人羅毅喺2009年到2016年利用職務便利，非法霸住單位財物同非法收受上述人員、公司畀嘅財物，夾埋有成人民幣122萬幾蚊，並喺調離前挪用公款買咗10樽茅台酒。
標清電視，又叫標準畫質電視、SDTV，係指解像度達到720x576像素嘅標準，但重未夠叫做高解析度嘅電視系統。呢個定義通常適用喺數碼電視度，特別係指同傳統類比系統有住相同解像度嘅播送訊號。而錄影嘅媒體入面以DVD碟片VHS錄影帶，就係相當呢個規格。
2018湖南衛視節目巡禮，即2018年湖南衛視招商會。係中國湖南廣播電視台旗下電視頻道湖南衛視同廣告客戶推出嘅一系列冠名、廣告招商同埋公布2018年戲劇節目、綜藝節目等播出計劃。巡禮分三個部分舉行，以「帶貨2018」做主題，喺10月13號率先喺廣州舉行廣告資源分享會，隨後喺10月16號喺上海舉行廣告招商推廣會。
得益喺第24屆中國國際廣告節喺長沙舉辦嘅主場優勢，呢屆招商會嘅舉辦時間係歷屆最早，同時都正式拉開咗2018年綜藝招商季嘅序幕。2018年嘅節目將喺湖南衛視同湖南衛視高清頻道一齊播出。而喺新媒體方面，芒果TV會繼續實行版權分銷制度。
2014年，佢主持過《主播新鮮看》。2015年，佢參加《開講啦》嘅錄製。2016年，佢主持過《我是大贏家》。2017年，佢參加過《明星大偵探》第三季嘅錄製。2018年，為湖南衛視《歌手2018》李聖傑嘅音樂合夥人。
《Yoü and I》MV喺7月20號正式開拍，喺8月18號正式推出MV，但係《Yoü And I》嘅MV喺8月16號提前喺網誌流出，用咗原本喺《The Edge of Glory》MV出現嘅人魚造型作為做咗熱門話題。
Gaga讀中學嗰時表演過舞台劇，然後喺紐約大學Tisch藝術學院學習CAP21。2006年，Gaga從紐約大學退學，追求佢嘅音樂事業。佢首先加入一支搖滾樂隊，之後退出，跟住加入咗Lower East Side嘅avant garde嘅巡迴演出。
後來加入Def Jam Recordings，不過後來又解約。之後作為一個作曲家嘅身份加入索尼音樂。佢最初踏入業界係純粹做幕後作曲，曾經幫布蘭妮、菲姬、小野貓、街頭頑童合唱團、阿肯等歌手作曲。同時，佢亦開始喺紐約俱樂部演奏。
2008年，Gaga發行第一隻碟《The Fame》。《The Fame》引起咗唔少爭議，不過亦取得好大嘅成功。碟內首波主打「Just Dance」幫Gaga奪得生平第一首Billboard Hot 100冠軍。
2009年，Gaga發行《The Fame Monster》，亦獲得廣泛嘅好評同認可。《Bad Romance》、《Telephone》同《Alejandro》一樣聲勢強勁，成為Gaga嘅人氣作品。Gaga嘅歌曲亦多次被英國著名唱歌比賽《The X Factor》同香港電視節目《超級巨聲》使用。
2011年，專輯《Born This Way》正式發行，喺全球20個國家包括美國嘅音樂榜單上登頂，甚至喺發行嘅第一週就喺美國賣出一百萬張。同名主打歌「Born This Way」一度成為流行音樂嘅經典。
Gaga唔單止係歌手，重係演員。2016年，佢出演《美國恐怖故事》系列之「酒店」，由於喺劇裡面嘅出色演繹，Gaga獲得2016年金球獎。同年，專輯《Joanne》正式面世，並獲得最佳專輯，呢張專輯標誌住佢成為2010年代美國音樂史上第一位獲得四個第一嘅女歌手。
《What's Up?》係美國搖滾組合4 Non Blondes嘅歌。呢隻歌出自佢哋1992年第一張專輯《Bigger, Better, Faster, More!》。隻歌以專輯嘅第二隻單曲喺1993年發行。
2017年，為湖南衛視《歌手2017》趙雷嘅音樂合夥人。同年5月，以「鑒客團」成員身份參加音樂互動節目《我想和你唱》。7月，參加湖南衛視明星經營類美食真人騷節目《中餐廳》，做餐廳嘅洗碗工。12月31號，做《湖南衛視2018跨年演唱會》主持人。
施人誠，係台灣著名音樂人，台灣華研國際音樂企劃部總監。喺國立臺灣大學經濟學系肄業。著名填詞作品有劉若英《很愛很愛你》、《後來》、徐懷鈺《怪獸》、陳小春《我愛的人》、S.H.E《戀人未滿》、《Super Star》、《愛就對了》、《永遠都在》 、Tank《專屬天使》、林宥嘉《說謊》、 田馥甄《寂寞寂寞就好》 、《你就不要想起我》、《人間煙火》、郁可唯《路過人間》等。
2016年，以鑒評團成員身份參加浙江衛視《夢想的聲音》第一季。2017年，以助力團成員身份參加浙江衛視《夢想的聲音》第二季。2017年，為湖南衛視《歌手2017》光良嘅音樂合夥人。2018年，為湖南衛視《歌手2018》張天嘅音樂合夥人。
臺灣歌手蔡依林喺2006年2月16號簽約國會音樂唱片公司，並表示佢個人第8張錄音室專輯喺同年5月12號發行。蔡依林簽約國會音樂後嘅首張專輯名叫《舞孃》，呢張專輯突破佢個人以往專輯嘅規格，總製作成本超過3千萬新臺幣。
李莎旻子係中國大陸唱作人、影視演員同綜藝節目主持人，喺湖南長沙出世。佢喺長沙市雅禮中學讀過書，2015年喺武漢大學新聞與傳播學院播音與主持藝術專業畢業。2013年8月憑住同母校雅禮中學嘅一組合照《雅禮，今天我要嫁給你了》喺網上走紅，俾網友叫做「雅禮女神」，之後相繼參與主持《一站到底》、《開門大吉》、《新聞大求真》、《偶像萬萬碎》等節目。
2013年8月，李莎旻子憑住同母校雅禮中學嘅一組合照《雅禮，今天我要嫁給你了》喺網上走紅，俾網友叫做「雅禮女神」。同年9月26號，參加江蘇衛視《一站到底》，最終連續擊敗6人。11月13號，參與錄製湖南衛視《天天向上》各年代女神PK專場。
2014年開學季，李莎旻子自己策劃並搵朋友幫手影咗佢嘅第二組寫真照《在武大，不忘前世，不負今生》，照片發佈後再次轟動網絡，佢又俾網友叫做「武大女神」。同年10月29號，參與錄製《奔跑吧兄弟第一季》，領銜校園辯論團同鄭愷、陳赫、Angelababy搞咗個辯論賽。
2016年1月7號開始，參加《我是歌手第四季》，擔任徐佳瑩嘅芒果經紀人。同年7月1號開始，全程主持芒果TV《2016超級女聲全國總決賽》。2016年9月，以旁聽生嘅身份參加湖南衛視《一年級·畢業季》，並喺呢段時間入面完成咗佢嘅第一支原創單曲《小蝦》。
2020年1月3號開始，參加《歌手·當打之年》，再度擔任徐佳瑩嘅音樂合夥人。同年6月，加盟愛奇藝《我是唱作人第二季》，為新聲代唱作人，喺決賽資格爭奪戰第一輪演唱《阿聾》喺組內對決輸畀萬妮達直接遭到淘汰。
Lukasz Sebastian Gottwald，憑住藝名Dr. Luke出名，係美國詞曲作家同唱片製作人。佢嘅音樂職業生涯喺1997年作為《週六夜現場》駐場樂團嘅主結他手開始。之後，佢開始為Bon Jovi同Gravediggaz等藝人製作混音唱片。
Karl Martin Sandberg，以藝名馬克斯·馬丁出名，係瑞典詞曲作家、音樂製作人同歌手。1990年代尾，馬丁為後街男孩、布蘭妮·斯皮爾斯同超級男孩創造幾首熱門單曲後出名。佢早期作嘅熱門單曲有《我就是愛你》、《愛的初告白》同《It's My Life》。
李銳係中國電視節目主持人，依家住喺長沙。佢喺吉林長春出世，籍貫山東萊陽，喺北京廣播學院主持人專業畢業，曾經喺北京有線電視台等地方電視台工作，之後進入湖南衛視任主持人。佢都主持過湖南衛視《晚間新聞》、《好奇大調查》、《以一敵百》同《爸爸去哪兒》，因此喺全國而廣為熟知。
2013年，為湖南衛視《我是歌手》第一季齊秦嘅芒果經紀人。2014年，為湖南衛視《我是歌手》第二季韓磊嘅芒果經紀人。2015年，為湖南衛視《我是歌手》第三季孫楠嘅芒果經紀人。2016年，為湖南衛視《我是歌手》第四季趙傳嘅芒果經紀人。
佢本名陳敬瑜，喺馬來西亞出世。1996年獲馬來西亞第四屆娛樂記者協會頒發最佳編曲獎。同年去咗臺灣發展，之後成功入籍臺灣。1995年喺臺灣Sony識咗哈林庾澄慶，之後變成長期合作嘅好友。2007年，佢憑住國家地理頻道記錄片《靈域對話》入圍第42屆金鐘獎最佳音效獎。
佢喺《我是歌手》第三季為胡彥斌、韓紅編曲。同年，都喺蒙面歌王為許茹芸、沙寶亮、李克勤編曲。佢喺《我是歌手》第四季嘅2016雙年巔峰會為胡彥斌編曲。佢喺《歌手2018》為蘇詩丁編曲。佢喺《歌手2019》為劉歡編曲。
《不後悔》通常被認為係一張製作精良嘅國語唱片，其中幾首歌曲到依家已成為國語流行音樂嘅經典歌曲。特別值得注意嘅係一啲合唱歌曲，其中包括《你最珍貴》、《甲乙丙丁》，另外快節奏歌曲如《紅色》、《離開你七天》都相當受到樂迷歡迎。
進入到1998年，因為互聯網嘅普及，出現大量MP3下載用戶，對唱片行業產生嚴重打擊。之前被認做係大中華地區唱片銷量保證嘅張學友都冇倖免於難，雖然《不後悔》製作精良，擁有大量普遍流行嘅歌曲，但呢個銷量比較1997年嘅《想和你去吹吹風》開始下滑。
《Hello》係英國女唱作人Adele嘅歌。隻歌係佢第三張錄音室專輯《25》嘅主打單曲，喺2015年10月23號由XL唱片發行。Adele同佢嘅製作人Greg Kurstin一齊創作咗呢隻首歌。《Hello》係一首帶有靈魂樂影響嘅鋼琴民謠，隻歌探討懷舊同後悔嘅主題。
Adele係一名英國創作歌手及多重樂器演奏者。喺2006年，當Adele嘅朋友將佢嘅樣本唱片上載到Myspace之後，Adele獲得XL唱片嘅合約。佢嘅首張唱碟《19》喺2008年發行，到依家喺英國嘅銷量已經超過220萬，全球銷量超過750萬，喺英國唱碟排行榜上得到第一名同四次白金認證而喺美國已得到雙白金嘅認證。
倪凱民，又叫Afreex，係攞過白金唱片銷量嘅音樂製作人、詞曲作家同音訊工程師。佢主要喺香港同倫敦做嘢。 佢同藝人P. Diddy、Erykah Badu、Mario、Lumidee、Jamelia等做重混所以出名。
《有所畏》係台灣歌手韋禮安出嘅第三張創作專輯，喺2014年3月5號開始預購，3月25號發行。呢張專輯透露咗佢自己對黑暗、鬼魂、高處同舞台嘅恐懼，靈感嚟自李安嘅電影《少年Pi的奇幻漂流》。2015年，韋禮安憑住專輯入面嘅《狼》攞到第26屆金曲獎演唱類最佳作曲人獎。
臧天朔係中國大陸嘅男子搖滾樂手同低音結他手，北京人，祖籍河北廊坊，1984年出道。期間創辦過「不倒翁」同「白天使」等好多隻樂隊而出名，亦出過《朋友》、《等待那一天》、《大悲咒》同《心的祈禱》等單曲而俾好多中國大陸北方地區啲歌迷識佢。
《反正是我》係陳奕迅加盟英皇娛樂後首張國語唱片，專輯令陳奕迅喺台灣、中國大陸甚至東南亞等華人社區好出名，《低等動物》、《不如這樣》、《愛是懷疑》、《K歌之王》等歌仲成為佢好出名嘅國語作品，並且令佢第一次入圍台灣金曲獎最佳國語歌曲男演唱人。
2005年，佢同杜海濤、吳昕一齊參加《閃亮新主播》比賽而進入觀眾眼入面，佢就獲得瀋陽賽區5強、全國總決賽第11名。2007年，報名參加湖南衛視《快樂男聲》南京唱區比賽，獲得南京唱區16強。2010年，主持青海衛視選秀節目《花兒朵朵》。
2013年，擔任黑龍江衛視全民趣味生活挑戰騷《幸運電梯》嘅主持人。2014年，參加山東衛視明星軍營體驗真人騷節目《烈火雄心》第一季。2015年，主持湖南衛視發現美好社會道德實驗節目《噗通噗通的良心》。
2013年，為湖南衛視《我是歌手》第一季陳明嘅芒果經紀人。2014年，為湖南衛視《我是歌手》第二季羅琦同滿文軍嘅芒果經紀人。2015年，為湖南衛視《我是歌手》第三季古巨基嘅芒果經紀人。2016年，為湖南衛視《我是歌手》第四季蘇運瑩嘅芒果經紀人。
首歌嘅MV講關於環境問題、貧困問題、波黑衝突等各類關於地球同人類而家面對緊嘅問題做題材。首歌喺英國嘅銷量過100萬份，喺Wonderwall排行榜上連續六個禮拜排第一，而呢首歌喺全世界嘅銷量係300萬以上。
The DMC Megamix係Bad, Billie Jean, Black Or White, Don't Stop Til You Get Enough, Remember The Time, Rock With You, Scream, Thriller同埋Wanna Be Startin' Somethin'嘅混合曲。
米高積臣，又譯「米高積遜」，綽號「流行歌王」，係美國流行歌手。細細個開始喺The Jackson 5表演，大個之後獨立發展，唱假音，佢嘅唱片《Thriller》、《Dangerous》賣咗幾千萬張。2009年6月25號佢喺屋企斷咗氣，送去 UCLA健康中心之後證實死亡。
Consuelo Velázquez Torres，又叫Consuelito Velázquez，係古斯曼城人，喺哈利斯戈州Zapotlán el Grande出世，係墨西哥演唱會鋼琴師、詞曲作家、錄音人員。
《Despacito》係由波多黎各歌手路易斯方士主唱，Rapper爹哋恩奇伴唱嘅，收錄喺方士發行嘅錄音室唱碟。呢首歌係YouTube史上第一套睇嘅人數達到30億、40億、50億、60億嘅片，係YouTube最多觀看次數同埋最受喜歡嘅片。
《大熱》攞到第二十三屆十大中文金曲頒獎音樂會十大中文金曲。同名大碟《大熱》蟬聯咗IFPI銷量排行榜冠軍幾個禮拜。張國榮覺得專輯入面嘅《我》好代表自己嘅心聲，同埋佢本人都好鍾意呢隻歌。《我》其中一句歌詞係「我就是我，是顏色不一樣的煙火。
李維嘉係中國大陸著名節目主持人，湖南長沙人，有一個細佬。畢業喺浙江廣播電視高等專科學校播音主持藝術學院。1998年，高考時係以湖南專業成績第1考入浙江廣播電視高等專科學校，同年主持《七星大擂台》同《時尚傳播》。
2014年4月，李維嘉同湖南衛視一姐李湘招開記者會，強力宣傳全新相親節目《稱心如意》時，佢隱藏咗長達7年嘅戀情被李湘當場踢爆，唯有無奈承認，同埋表示最快2014年就會結婚。2014年11月1號，李維嘉疑似有新戀情，同女友親密同遊歐洲，之後又有消息證明，呢個係李維嘉參加貴州衛視戀愛真人騷節目《完美邂逅》嘅錄製場景，而網傳女友係節目組女嘉賓之一。
華西都市報記者聯絡到節目組負責人，佢表示《完美邂逅》邀請嘉賓之前都會嚴格調查嘉賓嘅婚姻狀況，「喺戀愛真人騷節目中，絕對不會邀請處於婚姻關係中嘅嘉賓。」隨後李維嘉本人都否認已婚講法，佢重透露被影到嘅女嘉賓名叫李白白，係佢嘅師妹，而佢鍾意嘅女生係「可以好多事情依賴我，受到我嘅保護同照顧嘅嗰種」。
今何在，本名曾雨，係中國大陸作家、編劇、策劃人，其中一個最早出名嘅網絡作家，大型架空幻想世界「九州」嘅其中一個創始人，《九州幻想》雜誌其中一個創辦人。佢嘅著作有《悟空傳》、《若星漢天空》、《羽傳說》、《海上牧雲記》、《我的征途是星辰大海》、《西遊日記》等小說。
佢幫過好多華語樂壇歌手編曲，有林俊傑、孫燕姿、蕭敬騰、張靚穎、蔡依林。2016年，參加《夢想的聲音》幫素人挑戰者嘅演出編曲。同年，佢喺《中國好歌曲》第三季為陶喆隊伍編曲。佢都幫過張信哲喺《天籟之戰》節目嘅編曲。
《One Day I'll Fly Away》係美國爵士樂歌手Randy Crawford嘅歌。隻歌出自佢1980年出嘅第四張錄音室專輯《Now We May Begin》。隻歌由Joe Sample同Will Jennings寫，由Sample、Wilton Felder同Stix Hooper製作。
Wilbur H. 'Will' Jennings，係美國詞曲作家。佢最出名嘅兩首填詞作品係《Tears in Heaven》同《My Heart Will Go On》。佢入過詞曲作家名人堂，攞過三次格林美獎、兩次金球獎、兩次奧斯卡金像獎。
Yvette Marie Stevens，又叫Chaka Khan，係美國歌手、詞曲作家。佢喺1970年代開始出名。1973年至1978年係Rufus樂隊嘅成員。佢主要作品有《Tell Me Something Good》、《Sweet Thing》、《Ain't Nobody》、《I'm Every Woman》、《I Feel for You》同《Through the Fire》。
1973年組成流行搖滾樂團「安全地帶」。1981年以井上陽水伴奏樂團嘅身份，去東京發展並喺第二年正式出道。之後以「酒紅色的心」「戀愛的預感」「向悲傷說再見」等幾首歌紅咗。1986年以電影「普魯士藍的肖像」首次挑戰戲劇演出。
1996年，佢為自己做主角嘅電視連續劇「教練」所編寫嘅主題曲「田園」好受歡迎、所以受邀喺嗰年年尾嘅紅白歌唱大賽演出。但伴奏並唔係採用原本合作嘅樂團、而係嗰時同屬Sony Music Entertainment唱片公司嘅樂團TOKIO，喺歌詞頻頻出錯嘅情況下收視率仲有成59.
9%、破咗歌手類別嘅最高收視率紀錄。雖然1996年依日本公信榜嘅調查「田園」銷售紀錄係92.4萬張、但喺紅白歌唱大賽嘅演出播放之後，銷售量又再次上升。結果「田園」係佢個人同團體作品入面，第一張銷售量破百萬張嘅歌。
1998年同女星藥師丸博子離婚後，搬去長野縣輕井澤，改簽唱片公司BMG FUN HOUSE。2002年，又簽返唱片公司Sony Music Entertainment，「安全地帶」亦喺活動中止約十年後再次展開活動。
譚傑希，用過藝名譚佑銘，漢族，中國大陸歌手、演員、主持人，喺多倫多大學畢業。2010年參加湖南衛視主辦嘅《2010快樂男聲》攞到廣州賽區冠軍、全國殿軍。同年發行首隻原創單曲《女朋友要帶回家》，2013年發行首張個人專輯《賴校生》。
1988年，喺廣東省深圳市一個普通工人家庭出世。2001年，喺加拿大多倫多大學留學。2006年，被請做加拿大哥倫比亞國際學院藝術節表演嘉賓。2008年，攞到北美K歌王爭霸賽季軍、加拿大中文電視台主辦嘅夢想奧運北美華裔青少年才藝大賽二等獎。
2009年，返國參加深圳衛視舉辦嘅《中國流行音樂金鐘獎大賽》攞到該賽事全國總決賽男子組銅獎。2010年，參加湖南衛視《2010快樂男聲》獲得廣州賽區冠軍、全國殿軍，而紅咗，進入演藝圈。2011年，發行單曲《女朋友要帶回家》、《跑跑跑跑跑》等。
《Rolling in the Deep》，係英國女歌手Adele第二張錄音室專輯《21》嘅一隻歌。佢自己將隻歌描述做「黑暗嘅怨曲福音迪斯科調」。隻歌係25年嚟美國最熱門嘅跨界音樂。喺2010年11月29號作為專輯《21》嘅第一隻單曲發行。
《Purple Rain》係由Prince同革命樂隊寫嘅強力情歌嘅歌。呢隻係Prince第三隻喺美國出嘅單曲，同1984年傳奇專輯Purple Rain入面嘅主打歌。呢隻歌好有感情，結合咗搖滾，流行樂同福音音樂嘅元素。
呢隻歌以結他獨奏開始，然後即刻由現場鼓點同突出嘅管風琴代替，充滿教堂福音音樂嘅感覺。三句歌詞之後，就到充滿感情表達嘅和聲部分。喺最尾嘅和聲結束後，一首絕妙嘅結他獨奏繼續住隻歌，傳達感情歌效果唔輸畀歌詞部分。
南王部落係一個喺臺東縣臺東市南王里嘅臺灣原住民族部落，約略範圍西北至卑南山、東至臺東線鐵道、南至太平溪左岸堤防。該部落係卑南族「卑南八社」之一，入面仲保有大獵祭、少年年祭、巫師祭、婦女除草完工祭、海祭等祭典，係卑南文化保留最完整嘅部落之一。
巴奈寫呢隻歌嘅靈感係嚟自一次坐車嘅經歷。佢17嗰陣第一次搭8個鐘嘅莒光號到台北，準備搭的士去西門町師姐。到就落車嗰陣個司機就呃佢車錢，嗰陣佢就諗係咪連司機睇佢喺鄉下嚟就呃佢。喺佢腦海入面嘅問題就揭露《流浪記》歌詞有句係「怎樣才能夠看穿面具裡的謊話，別讓我的真心散的像沙」。
巴奈·庫穗係臺東都蘭人，台灣原住民族獨立音樂女歌手，長期關注社會運動，特別著重原住民運動同環境議題，強調「沒有人是局外人」。2016年開始為爭取原住民傳統領域而喺過凱道紮營，依家改駐紮喺北捷台大醫院站1號出口。
呢隻歌係百齡壇特醇推廣曲。《我管你》係一隻叛逆嘅搖滾曲風。華晨宇為咗突出呢隻歌嘅精神，佢仲請咗100個歌迷同佢一齊錄和音部分。《我管你》之後由安星導演拍咗套MV。2018年，華晨宇喺湖南衛視《歌手2018》第七期再唱呢隻歌，並攞到嗰集觀眾票選第一名。
1991年1月4日，台灣女作家三毛逝世，羅大佑為咗紀念三毛，喺《青春無悔》中增改咗啲歌詞，成為《追夢人》。呢首歌同《青春無悔》嘅歌詞幾乎一模一樣，但係喺最後多加咗四句專門寫作家三毛嘅歌詞，而且重編重唱重新命名，特別邀請鳳飛飛演唱，並因為成為當時熱播嘅台視電視劇《雪山飛狐》片尾曲而走紅大陸。
《身後》係臺灣歌手張惠妹嘅一首歌，收錄喺佢專輯《偷故事的人》入面，都係嗰張該專輯嘅第四波主打。由HUSH作詞，林俊傑作曲，羅景壬做MV影片導演。2017年12月26號，MV影片製作花絮，以「那種令人窒息的想念，你一定有過」為題，喺YouTube網站發佈。
《My Heart Will Go On》，係1997年電影《鐵達尼號》嘅主題曲。由占士賀拿作曲，Will Jennings作詞，Simon Franglen，占士賀拿同Walter Afanasieff一齊製作，絲蓮·迪安演唱。
呢隻歌嘅歌係嚟自俄羅斯作家高爾基自傳三部曲之二《在人間》，寄調美國歌手Chris Medina嘅名曲《What Are Words》，並由龍章建重新填詞，喺過內涵段子度紅過。呢隻歌表現咗世事嘅滄桑同人生嘅無奈，但因為歌詞入面有「六月雪」、「柏林墻」等敏感字眼，被中國政府同內涵段子一齊封殺，喺2018年被全網落架。
《花兒為什麼這樣紅》，係1963年公映嘅影片《冰山上的來客》嘅插曲，由雷振邦根據塔吉克族民間歌曲《古力碧塔》改編而出嚟，填詞同作曲佚名。喺曲調上有新疆民歌風味，歌詞主題係講邊防戰士嘅愛情生活。1963年影片公映後，隻歌喺中國大陸地區嘅群眾入面流傳度幾高。
2011年，參加《星姐選舉》。2017年，參加《我是未來》、《我是大美人》、《我想和你唱》嘅節目錄製。2018年，為湖南衛視《歌手2018》霍尊嘅音樂合夥人。2019年，做《鄉村合夥人》嘅節目主持人。
2008年，佢喺2005年寫嘅《愛如空氣》攞到「改革開放30年優秀電視劇歌曲」。2007年，佢出咗第一隻唱碟《公治張》。2014年，佢做咗電視劇《江南四大才子》嘅音樂總監。2016年，佢出咗第四隻唱碟《老好人》。
2006年，佢憑住《幻覺》攞到MusicRadio中國TOP排行榜最佳編曲獎。2013年，佢做咗《Q畸大道》音樂劇喺中國首演嘅音樂總監。2015年，佢做咗蔡依林《Play世界巡迴演唱會》現場嘅音樂製作。
整體喺製作人李孝祖同草東沒有派對嘅成員充分合作下，融合幾種曲風，並喺專輯聲響入面保留良好嘅動態，令聲音嘅情緒感更加充沛。樂隊寫歌一般從Riff開始，喺團員Jam嘅過程入面發展成完整嘅歌，因此喺專輯入面無論詞，或者曲嘅段落，都有佢值得聽嘅地方。
《絨花》最初係電影《小花》嘅其中一個插曲，喺1979年創作。以委婉抒情嘅民歌風曲調，歌頌影片入面以小花為代表嘅農家少女嘅奉獻精神。後來被宋祖英、譚晶、韓紅、阿魯阿卓、黑豹樂隊等歌唱家翻唱過。2012年，李谷一喺北京國家會議中心舉行從藝五十周年演唱會，以《絨花》做開場曲。
佢幫過40幾部影視作品創作配樂，主要作品有為電影《小花》配樂並攞到1980年百花獎最佳音樂獎，佢四隻歌《邊疆的泉水清又純》、《妹妹找哥淚花流》、《絨花》同《青春啊青春》被中央人民廣播電台評為「聽眾最喜愛的歌」。
《貴族》係新西蘭歌手蘿兒嘅一隻歌，隻歌出自佢2012年嘅首張迷你專輯《愛情俱樂部》，之後收錄喺佢2013年嘅首張錄音室專輯《純粹女英雄》。隻歌融合咗藝術搖滾、流行電子同簡約流行。由蘿兒同Joel Little作曲，Joel Little製作，呢隻歌抒發厭惡當代藝術家豪華生活方式嘅情緒。
蘿兒喺12歲時被環球唱片A&R代表Scott MacLachlan發掘，佢睇咗蘿兒喺新西蘭奧克蘭嘅學校才藝騷入面嘅表演鏡頭。13歲嗰陣，蘿兒開始自己寫歌。MacLachlan幫唔到蘿兒同其他詞曲作家同製作人幫佢製作。
GALA樂隊係中國男子樂隊，喺2004年1月2號組。2004年3月出《Young for you》唱碟，喺2011年底搞嘅中國搖滾迷笛獎度攞到「年度單曲」獎。2012年第12屆音樂風雲榜頒獎典禮，GALA樂隊憑住《追夢赤子心》唱碟攞到5項提名，並最終攞到「年度最佳搖滾樂隊」 「年度最佳搖滾專輯」 「年度最佳搖滾單曲」三項大獎 ，同年攞到華語金曲獎盛典「年度最佳新樂隊」嘅獎，《追夢赤子心》都喺2013年被湖南衛視選騷節目《快樂男聲》改編做主題曲。
占士賀拿係美國一位作曲家，演奏家兼樂曲指揮家。佢第一部整嘅電影配樂係1979年嘅The Lady in Red，曾經幫過《鐵達尼號》、《阿凡達》、《狼圖騰》、《勇敢之心》呢啲出名嘅電影配過樂，尤其係佢整嘅My heart will go on更加係風靡全球。
《See You Again》係由美國RapperWiz Khalifa錄，ft.CP查理嘅一首歌。呢首歌收錄喺2015年動作片《狂野時速7》嘅原聲帶，用嚟緬懷喺2013年11月30號喺加州一場炒車事故入面死咗嘅保羅獲加。
Cameron Jibril Thomaz，藝名為Wiz Khalifa，係美國饒舌歌手、歌手、詞曲作家同演員。佢喺美國賓夕法尼亞州匹茲堡出道。佢喺2006年出咗首張唱碟《Show and Prove》，並喺2007年簽約華納兄弟唱片公司。
2008年，佢歐陸舞曲風格單曲《Say Yeah》，被城市電台播並上咗Rhythmic頭四十好同熱門Rap歌榜。佢同華納兄弟停止合作，並喺2009年11月出咗第二張唱碟《Deal or No Deal》。